**Η ΝΕΑ ΔΗΜΟΚΡΑΤΙΑ ΣΤΗ ΝΕΑ ΕΠΟΧΗ**

***του Δημήτρη Σιούφα***

***πρώην Προέδρου της Βουλής των Ελλήνων***

**1. Η Νέα Δημοκρατία** είναι το κόμμα που από το 1974 αποτελεί μόνιμο πυλώνα του Ελληνικού πολιτικού συστήματος.

Είναι το μόνο κόμμα, που για 43 χρόνια διετέλεσε μόνο κυβέρνηση ή αξιωματική αντιπολίτευση. Συνέβαλε ουσιαστικά και πρωταγωνιστικά στη δημοκρατική πορεία και ανάπτυξη της χώρας.

Είναι ένα σύγχρονο, ισχυρό κόμμα με στέρεες ιστορικές καταβολές και αναφορές.

Πολλοί την τοποθετούν στη κεντροδεξιά. Από μια οπτική γωνιά είναι ορθό.

Όμως ισχυροποιείται συνεχώς στη Δύση, η αντίληψη ότι η γεωγραφική θεώρηση του δίπολου δεξιά - αριστερά είναι άσχετη με την εποχή μας. Γιατί η Συντήρηση δεν μπορεί να σταθεί σε μια ραγδαία μεταβαλλόμενη εποχή. Γιατί ο Μαρξισμός, σε όλες του τις αποχρώσεις, αναφέρεται σε άλλες κοινωνίες, άλλων αιώνων. Σε κοινωνίες που δεν υπάρχουν πια.

Άλλωστε είναι αυτή η ασύλληπτη ταχύτητα των αλλαγών που εξαφανίζει τους ιστορικούς πολιτικούς προσδιορισμούς.

Που απομακρύνει τους πολιτικούς από την επάρκεια και τη σαφήνεια ιδεών, λόγων και πράξεων.

Που απομακρύνει τους πολίτες από τα κόμματα.

Που απομακρύνει και την πολιτική από το επίκεντρο της κοινωνίας.

**2. Στη Δύση και την Ελλάδα,** παραδοσιακά τα μεγάλα κόμματα, υπήρξαν πολυσυλλεκτικά. Υπήρχαν πάντα στα προγράμματά τους πράγματα για όλους.

Όσο πίεζαν οι εκλογικοί αριθμοί, τόσο έπρεπε να διευρυνθούν οι ομάδες που θα εισέπρατταν τα οφέλη από συγκεκριμένες αποφάσεις, δράσεις, προσφορές. Ώσπου μετά από δεκαετίες, αρχίσαν να πιέζουν μέχρι εκρήξεως, οι αριθμοί της οικονομίας.

Οι ακραίοι κομματικοί ανταγωνισμοί, οι προσωπικές αντιπαλότητες, οι πολίτικες βεντέτες και οι στοχευμένες εξυπηρετήσεις, δημιούργησαν χώρο στο πολιτικό πεδίο για λαϊκισμούς και μορφώματα πέρα από το δημοκρατικό πλαίσιο.

Το πολιτικό - κομματικό σύστημα βρίσκεται σε κρίση όπως σε όλη τη Δύση. Μπορεί να συνεχίσει να προσφέρει στη κοινωνία μόνο αν αντιληφθεί τη σύγχρονη εποχή και απεκδυθεί τον παλιό εαυτό του.

**3. Στη νέα εποχή** μόνη επιλογή αναφοράς μπορεί να είναι το γενικό συμφέρον. Και για την κοινωνία και για τη Χώρα και για τον Κόσμο.

Στα νέα προβλήματα δεν επαρκούν παραδοσιακές λύσεις. Ούτε οι γέφυρες εμπιστοσύνης με τους πολίτες να επανακτηθούν με ιδέες, πρακτικές ή πρόσωπα που ανήκουν ή αναφέρονται στο παρελθόν.

Μόνο η αναφορά στο σύνολο της κοινωνίας και η επιδίωξη μιας νέας συνεκτικής και δίκαιης κοινωνίας έχει θέση στη νέα εποχή.

Μόνο αυτός ο προσανατολισμός μπορεί να δημιουργήσει κοινωνικό πλειοψηφικό ρεύμα στις εκλογές και συναινετική κυβέρνηση στη συνέχεια.

Η Νέα Δημοκρατία έχει μόνο έναν δρόμο.

Να γίνει ο θεμελιώδης εθνικός πυλώνας σοβαρότητας και σύνεσης στις προτάσεις και αποφάσεις.

Συναίνεσης στην πολιτική σύνθεση.

Συνεννόησης στην πολιτική πρακτική.

Αξιοπρέπειας και αμοιβαίου σεβασμού για φίλους και αντίπαλους.

Ενότητας στην κοινωνία και για την κοινωνία.

Και με το λόγο της. Και με το ήθος των στελεχών της.

Και με την λογική και επάρκεια του προγράμματός της.

Και προπαντός με το έργο της.

***Συμμετοχή στο δημόσιο διάλογο***

***για το 11ο Συνέδριο της Νέας Δημοκρατίας***